ΓΡΑΠΤΗ ΕΡΩΤΗΣΗ E-0240/97 υποβολή: Gastone Parigi (NI) και Amedeo Amadeo (NI) προς το Συμβούλιο (13 Φεβρουαρίου 1997)

Θέμα: Αίτημα αναβολής της πληρωμής των προστίμων για τις γαλακτοκομικές ποσοστώσεις

- η βάσει συμφωνίας καθιέρωση ποσοστώσεων στην κοινοτική παραγωγή γάλακτος για τη στήριξη των τιμών είναι ένα σύστημα ορθό με το οποίο συμφωνούμε, αρκεί η διάρθρωσή του να μην προξενεί καταστάσεις μακροσκοπικής ανισορροπίας ανάμεσα στο παραγωγικό δυναμικό και την εσωτερική κατανάλωση των επιμέρους κρατών μελών 7

- η συνακόλουθη επιβολή προστίμου στις περιπτώσεις υπέρβασης των ποσοστώσεων που έχουν παραχωρηθεί εμφανίζεται ως αντικειμενικώς δίκαιη ποινή μόνο όταν αυτή αποδεικνύεται ότι συνδέεται με ειδική, άμεση και ενσυνείδητη ευθύνη της παραβίασης 7

- στην περίπτωση της Ιταλίας η υπέρβαση των ποσοστώσεων από ένα πολύ μικρό αριθμό πτηνοτρόφων οφείλεται όχι σε δόλιες ενέργειές τους, αλλά:

1. στη μωρία ενός ιταλού υπουργού ο οποίος στο πλαίσιο της Κοινότητας δεν μπόρεσε να κάνει τίποτε άλλο παρά να διαπραγματευθεί μια ποσόστωση λίγο υψηλότερη από το ήμισυ της εσωτερικής ιταλικής κατανάλωσης, καταδικάζοντας με τον τρόπο αυτό την Ιταλία να είναι καθαρώς εισαγωγέας γάλακτος προς όφελος της Γερμανίας, της Γαλλίας και της Ολλανδίας, οι οποίες εξασφάλισαν ποσόστωση πάρα πολύ υψηλότερη από την κατανάλωσή τους 7

2. στην αντιφατικότητα των ιταλικών νόμων που ακολούθησαν, και οι οποίοι, μαζί με την αποδεδειγμένη επιπολαιότητα ή, ακόμη χειρότερα, κακοπιστία των συνδικαλιστικών οργανώσεων και των φορέων του κλάδου και την εξ ίσου αποδεδειγμένη κατάσταση σύγχυσης στην οποία βρίσκονται εδώ και πολύ καιρό οι σχετικοί κρατικοί οργανισμοί, οδήγησαν πολλούς εθνικούς κτηνοτρόφους σε σφάλμα, αφενός υποκινώντας τους να παράγουν ολοένα και περισσότερο και αφετέρου ενημερώνοντάς τους για τα ποσοτικά όριά τους μόνο σε περίπτωση υπέρβασης των αντίστοιχων ποσοστώσεων, αλλά και δημιουργώντας και τροφοδοτώντας τη μαύρη αγορά των αποκαλούμενων «πλασματικών ποσοστώσεων» και συγχρόνως παρέχοντας κίνητρα για την εισαγωγή γάλακτος, όχι ακριβώς κοινοτικής προέλευσης, σε ευτελείς τιμές.

Με βάση τα ανωτέρω, ζητείται από το Συμβούλιο να εξετάσει τη σκοπιμότητα όχι της διαγραφής των προστίμων, αλλά της μετάθεσης της προθεσμίας πληρωμής, ούτως ώστε στο μεταξύ να εξακριβωθεί ο βαθμός συνυπευθυνότητας των εμπλεκόμενων συνδικαλιστικών και επαγγελματικών φορέων και οργανώσεων.

Κοινή απάντηση στις γραπτές ερωτήσεις Ε-0240/97 και Ε-0282/97 (5 Ιουνίου 1997)

Το Συμβούλιο, κατόπιν αιτήσεως της ιταλικής αντιπροσωπείας, προέβη δύο φορές σε ανταλλαγή απόψεων σχετικά με το μέλλον του κοινοτικού γαλακτοκομικού καθεστώτος καθώς και σχετικά με το συγκεκριμένο πρόβλημα των γαλακτοκομικών ποσοστώσεων, που επέτρεψε ειδικότερα σε όλα τα κράτη μέλη και στην Επιτροπή να λάβουν θέση σχετικά με την προσέγγιση που πρέπει να ακολουθηθεί για τη μεταγενέστερη εξέταση του φακέλλου. Στα πλαίσια αυτά, το Συμβούλιο πληροφορήθηκε σχετικά με τη δύσκολη κατάσταση που αντιμετωπίζει ο γαλακτοκομικός τομέας στην Ιταλία, και ειδικότερα για τα προβλήματα που δημιουργούνται από τα πρόστιμα λόγω υπέρβασης των γαλακτοκομικών ποσοστώσεων, καθώς και σχετικά με τις σημαντικές αποφάσεις που έλαβε η ιταλική κυβέρνηση. Ζητήθηκε να γίνουν διάφορες προσαρμογές γαλακτοκομικών ποσοστώσεων.

Υπογραμμίστηκε η σημασία που αποδίδεται στο μέλλον του γαλακτοκομικού καθεστώτος, με την προοπτική της λήξης της ισχύος του καθεστώτος αυτού το έτος 2000.

Το θέμα του μέλλοντος της γαλακτοκομικής πολιτικής και των γαλακτοκομικών ποσοστώσεων θα εξετασθεί σε ευρύτερα πλαίσια σύμφωνα με το ακόλουθο χρονοδιάγραμμα: παρουσίαση από μέρους της Επιτροπής μιας έκθεσης με βάση ανάλυση της κατάστασης της αγοράς, εξέταση από το ανεπίσημο Συμβούλιο του Μαΐου 1997 στο Middelburg, με βάση την προαναφερόμενη έκθεση της Επιτροπής, του μέλλοντος της ΚΟΑ των γαλακτοκομικών προϊόντων, παρουσίαση, σε μεταγενέστερο στάδιο, τυπικών προτάσεων της Επιτροπής.

Το ειδικότερο θέμα ενδεχόμενης παράτασης της προθεσμίας καταβολής των προστίμων που επεβλήθησαν στην Ιταλία λόγω της υπέρβασης των γαλακτοκομικών ποσοστώσεων, υπάγεται στην αρμοδιότητα της Επιτροπής.